ยุโรปเล็งใช้เวทีอาเซม ดึงเอเชียหนุนแก้วิกฤต
เปิดม่านประชุมสุดยอดเอเชีย-ยุโรปที่ลาว จันทร์นี้
3 พ.ย. 2555

เปิดม่านประชุมสุดยอดเอเชีย-ยุโรปที่ลาว จันทร์นี้ 
การประชุมเอเชีย-ยุโรป (อาเซม) เตรียมเปิดม่านขึ้นในวันจันทร์ที่ 5 พ.ย.นี้ ที่กรุงเวียงจันทน์ ประเทศลาว คาดว่าบรรดากลุ่มประเทศยุโรปจะใช้เวทีการประชุมครั้งนี้ขอความช่วยเหลือจากเอเชียให้สนับสนุนยุโรปต่อการแก้ปัญหาวิกฤตหนี้ของกลุ่มยูโรโซน
การประชุมครั้งนี้จะมีบรรดาผู้นำยุโรปคนสำคัญเดินทางมาร่วมอย่างคับคั่ง รวมไปถึงประธานาธิบดี ฟรองซัวส์ ออลลองด์ แห่งฝรั่งเศส และนายกรัฐมนตรี มาริโอ มอนติ แห่งอิตาลี ซึ่งกำลังเผชิญหน้ากับปัญหาหนี้และการเติบโตทางเศรษฐกิจที่กำลังอยู่ในแดนอันตรายอีกด้วย
เจ้าหน้าที่การทูตของอาเซียนผู้หนึ่งให้ความเห็นว่า บรรดาชาติยุโรปตระหนักดีถึงความสำคัญของภูมิภาคเอเชียที่เป็นแรงขับเคลื่อนการเติบโตของเศรษฐกิจโลกดีอยู่แล้ว
“พวกเขาจะใช้โอกาสในระดับการประชุมสุดยอดครั้งนี้ เพื่อสร้างความมั่นใจได้ว่า แม้ว่าจะยังไม่มีหนทางการแก้ไขปัญหาวิกฤตหนี้ยุโรปได้ในทันที แต่ทว่าสหภาพยุโรปก็จะไม่มีทางแตกออกจากกันแน่นอน” แหล่งข่าวนักการทูต เปิดเผย
ทั้งนี้ การประชุมอาเซมจะจัดขึ้นเป็นประจำทุกๆ 2 ปี นับตั้งแต่ปี 2539 เป็นต้นมา และเป็นเวทีสำคัญที่บรรดาผู้นำยุโรปจะใช้สร้างความแข็งแกร่งทางการค้าท่ามกลางช่วงเวลาวิกฤตเช่นนี้